РЕПУБЛИКА СРБИЈА

НАРОДНА СКУПШТИНА

Одбор за рад, социјална питања,

друштвену укљученост

и смањење сиромаштва

17 Број: 06-2/266-13

02. јул 2013. године

Б е о г р а д

З А П И С Н И К

21. СЕДНИЦЕ ОДБОРА ЗАРАД, СОЦИЈАЛНА ПИТАЊА,

ДРУШТВЕНУ УКЉУЧЕНОСТ И СМАЊЕЊЕ СИРОМАШТВА,

ОДРЖАНЕ 01. ЈУЛА 2013. ГОДИНЕ

Седница је почела у 10, 10 часова.

Седницом је председавала Милица Дроњак, председница Одбора.

Седници су присуствовали чланови Одбора: Катица Вијук, Миланка Јевтовић Вукојичић, Љиљана Миладиновић, Мирјана Драгаш, Љиљана Лучић, Ранка Савић, Иван Бауер и Саша Дујовић, као и заменици чланова: Велимир Станојевић (Мирослав Маркићевић) и Весна Ракоњац (Александар Радојевић).

Седници нису присуствовали чланови Одбора: Александар Пејчић, Јована Јоксимовић, Сања Чековић, Славица Савељић и Душица Морчев, као ни њихови заменици.

Седници је присуствовао и Зоран Милошевић, помоћник министра рада, запошљавања и социјалне политике.

На предлог председнице Одбора, усвојен је следећи

Д н е в н и р е д:

1. Разматрање Предлога закона о измени Закона о пензијском и инвалидском осигурању, у начелу и

2. Разно.

Пре преласка на разматрање утврђеног дневног реда, усвојен је без примедби записник 20. седнице Одбора, одржане 11. јуна 2013. године.

Прва тачка дневног реда **– Разматрање Предлога закона о измени Закона о пензијском и инвалидском осигурању, у начелу**

Зоран Милошевић, помоћник министра, рекао је у уводном излагању да се измена Закона о пензијском и инвалидском осигурању, односи само на измену члана 80а, до које је дошло као последица измена Закона о буџетском систему. Другим речима, начин усклађивања пензија у 2013, 2014, 2015. години итд, врши се на начин како је предвиђено чланом 7. Предлога закона о изменама и допунама Закона о буџетском систему. Суштина ове измене је у томе да ће се у октобру 2013. године пензије повећати за 0,5%, као и у априлу 2014. године, у октобру 2014. године за 1%, у априлу 2015. године са стопом раста потрошачких цена у претходних шест месеци, а у октобру исте године збиром стопе раста потрошачких цена у претходних шест месеци и дела стопе реалног раста бруто домаћег производа у претходној години изнад 4%. Такође ће бити одређених усклађивања и у 2016. години.

У расправи су учествовали: Саша Дујовић, Љиљана Лучић, Зоран Милошевић, Иван Бауер, Мирјана Драгаш и Милица Дроњак.

Саша Дујовић је изнео претпоставку да уколико не дође до усвајања Предлога закона о изменама и допунама Закона о буџету РС за 2013. годину, ни ова измена неће важити.

Љиљана Лучић је рекла да је предложена измена изазвана лошом економском ситуацијом, односно, нивоом привредних и економских активности и да суштински овакав предлог подразумева замрзавање пензија. Истакла је да би у циљу одрживости пензија, читав систем требало ревидирати, пре свега систем наплате доприноса, а такође и администрацију у Републичком фонду за пензијско и инвалидско осигурање, у погледу евентуалне рационализације. Сматра да постоји простор да се ова област додатно уреди. Подсетила је да су у Народној скупштини већ донете одређене одлуке, као што је повећање стопе доприноса за пензијско и ивалидско осигурање, што сматра да директно иде на уштрб јединица локалне самоуправе, чиме су доведени у питање многи програми помоћи који управо служе за пружање подршке најстаријој популацији, од једнократне накнаде, до низа других важних услуга које се развијају у локалној заједници. У том смислу, ова измена представља техничко прилагођавање, а говори да није искоришћена шанса да се учини нешто за побољшање у овој области. Сматра да измене у сету буџетских закона представљају *ад хок* мере које служе да се олакша послодавцима, а да са друге стране држава избегне додатне обавезе. Међутим, истиче да се оваквим решењима доводи у питање положај будућих пензионера, јер не постоји гаранција државе да ће уплатити недостајуће доприносе. Нагласила је да је ово врло краткорочна измена и да се губи време за предузимање озбиљнијих корака у овој области.

Саша Дујовић је подржао претходно излагање, сложивши се да ће ова измена ићи на уштрб најстаријих суграђана. Рекао је да уколико се узму у обзир раст цена и инфлација, не види ову измену као замрзавање пензија, већ као њихов пад. Поменуо је анализу ефеката закона, а с обзиром на то да у образложењу Предлога закона стоји да за то нема потребних елемената, затражио је образложење због чега овде није установљено да ће предложена измена имати огромне последице на један број пензионера.

Зоран Милошевић је одговорио да је комплетна анализа ефеката већ урађена у оквиру другог закона и да није било могуће издвојити параметре који се односе само на ову измену. У вези са примедбом о контроли наплате доприноса, рекао је да се очекује да наредне године почне да ради Централни регистар, који ће сваком осигуранику омогућити појединачну контролу уплате доприноса. Очекује се да на тај начин дође до побољшања у наплати доприноса, чија је контрола од 1993. године у надлежности Пореске управе.

Саша Дујовић је скренуо пажњу на проблем до ког ће због лоше пројектованог буџета доћи, кад за ратне ветеране којима је законом признат дупли радни стаж за време проведено на ратишту, дође време за одлазак у пензију, јер им поменути дупли радни стаж неће ући у пензијски основ.

Иван Бауер је рекао да повећање пензија од 0,5% јесте врло мало, али да је можда у овом тренутку то једино реално решење, с обзиром на целокупну економску ситуацију и узимајући у обзир то да је било предлога и за смањење износа плата и пензија, што је између осталог тражио и Међународни монетарни фонд. Изнео је мишљење да у периоду од шест месеци ни инфлација неће бити много већа од 0,5% и да ће ово компромисно решење омогућити какво-такво одржавање стандарда грађана. С друге стране, критиковао је линеарно повећавање пензија и у истом процентуалном износу. Истакао је да је једно од решења могло да буде и повећавање социјалних трансфера, чиме би се спречило додатно угрожавање ситуације оних који су већ најугроженији.

Мирјана Драгаш је истакла да није очекивала да ће се на данашњој седници повести расправа о овој тачки, јер је у питању техничка измена која се односи на усклађивање с одредбама закона којим се уређује буџетски систем. Међутим, сматра да је понуђено решење једино могуће и одрживо, иако се слаже да ће оно довести до повећања степена сиромаштва најугроженијих категорија становништва. Изнела је мишљење да с обзиром на врло озбиљну ситуацију, држава треба што пре да започне реформе у многим сферама, а кад је у питању систем пензијског, инвалидског и социјалног осигурања, треба видети које су радикалне мере које би обезбедиле функционисање и одрживост система, али тако да не буде ослоњен само на буџет.

Милица Дроњак се сложила са претходно изнетим и истакла да је у питању проблем који захтева што хитније решење.

Зоран Милошевић је поводом поменутог дуплог радног стажа, објаснио да он спада у домен посебног стажа, што значи да утиче само на висину примања, а не може да буде услов за остваривање права.

Одбор је већином гласова (9 за, 2 није гласало) одлучио да предложи Народној скупштини да прихвати Предлог закона о измени Закона о пензијском и инвалидском осигурању, у начелу.

За известиоца Одбора на седници Народне скупштине одређена је Милица Дроњак, председница Одбора.

Седница је завршена у 10, 40 часова.

СЕКРЕТАР ПРЕДСЕДНИЦА

Жужана Сич Леви Милица Дроњак